Lukuaika noin 2 min

Koukoi Games pääsee yhteistyösopimuksen myötä kehittämään animaatioelokuva Ferdinandiin pohjautuvaa IP-pohjaista mobiilipeliä. Elokuvan ohjaa aiemmin menestyksekkäitä animaatioelokuvia, kuten Ice Age- ja Rio-elokuvia tekemässä ollut brasilialainen Carlos Saldanha.

Koukoi Gamesin toimitusjohtaja Antti Kananen kertoo, että firma sai sopimuksen useiden kymmenien yhtiöiden joukosta.

"Saimme noin vuosi sitten yhteydenoton Foxin suunnalta. He pyysivät meitä tapaamiseen. Se oli yllätys. Meidän strategiaamme ei aiemmin kuulunut lisenssipelien puolelle lähteminen", Kananen sanoo.

Tapaaminen järjestettiin Suomessa. Samalla Koukoi Gamesin työntekijät esittelivät ideoita ja ajatuksia sen pohjalta, mihin tuotantoihin ja brändeihin liittyen 20th Century Fox ja FoxNext Games etsivät yhteistyökumppaneita.

"Puoli vuotta tapaamisesta eteenpäin saimme sopimuksen maaliin. Mtakan varrella merkitsi varmaan eniten se, kuinka paljon asian eteen tehtiin työtä. Jouduimme pienessä studiossa nopealla aikataululla muokkaamaan omia toimintatapoja ja toimintamalleja ihan Hollywood-standardille asti", Kananen valottaa.

Lisäksi Koukoi Games sai lisärahoitusta IPR.VC:ltä ja Tekesiltä. Tämä mahdollisti hankkeeseen vaadittavat lisäresurssit.

Jalansijaa Hollywoodissa

Yhteistyöhankkeen myötä kehitettävä mobiilipeli julkaistaan samaan aikaan Ferdinand tulee maailmanlaajuiseen levitykseen. Tarkkaa ajankohtaa ei pelin julkistamiselle ei vielä voida kertoa.

"Peli lanseerataan elokuvan julkistuksen ajankohdalla. Teemme siinä markkinointiyhteistyötä, joka vaikuttaa toisaalta elokuvan suuntaan ja toisaalta pelin suuntaan. Se, mitä käytännössä tarkoittaa, tule nähtäville, kun peli julkaistaan."

Taloudellisesti yhteistyösopimus on Kanasen mukaan merkittävä saavutus sekä Suomen että myös maailman mittakaavassa.

"Kun saatiin yhteistyösopimus aikaan, saimme sitä kautta samalla lisärahoitusta miljoona euroa. Taloudellisesti, kun peli menee julki, odotetaan useiden miljoonien, jopa kymmenien miljoonien liikevaihtoa. Pelkästään mahdollisuutena tämä on todella suuri", Kananen sanoo.

Markkinoinnin ja näkyvyyden näkökulmasta vastaavanlaisia tilauuksia ei Kanasen mukaan tule usein kohdalle.

"Vielä merkittävämpää rahanteon lisäksi on se, että päästään asettamaan jalansijaa Hollywoodiin ja saadaan iso näkyvyys. Tämä nostaa firman oman markkinoinnin aivan uudelle tasolle. Tällainen tilaisuus markkinointiin liittyen tulee kerran elämässä. Tämä avaa ovia uusien kumppaneiden suuntaan Amerikassa."

Koukoi Games on vuonna 2015 perustettu mobiilipelifirma. Yhtiön historian ensimmäinen tilinpäätös on Kanasen mukaan prosesissa. Tilinpäätös on tarkoitus julkistaa kevään aikana.

Yhtiö on julkaissut aiemmin yhden mobiilipelin nimeltään Crashing Season. Ferdinandiin perustuvan pelin lopullista nimeä ei ole toistaiseksi päätetty.